《吴中暑雨》
宋代·张方平

泽国气温湿，暑候尤郁蒸。矧更并江海，霖霪久相仍。

沉阴不暂解，云雾常昏凝。蛾蝶败禾麦，鳅鳣占田塍。

菌本出床脚，藓痕粘杖藤。蜗蚓离窍窦，伸缩殊自矜。

蛙黾聒昼夜，耳惯犹愁憎。漫水接河汉，宁复分淄渑。

暑弱为寒冒，阳微遭阴凌。震雷寂不发，凄风时暴兴。

孰此宰四序，令烦无威棱。将由列缺惰，何处閒曲肱。

飞廉独掀扑，公尔作阴朋。共力起波浪，势且襄冈陵。

涉古考经说，助阳义有凭。古典救日法，于社萦朱绳。

置麾伐五鼓，消慝使勿胜。庶几灾沴革，幸获忻谷登。

幽斋窗户闇，懵瞀思不澄。有如坐盎缶，巾羃施层层。

疚心忝抚字，搔首徒鬅鬙。安得昏霾辟，坐见白日升。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。